DA bring mosie van wantroue teen ZumaMmusi Maimane, leier van die DA Mmusi Maimane, leier van die DA, het gesê die mosie van wantroue wat sy party Donderdag in die parlement teen pres. Jacob Zuma bring, bied ŉ keuse aan die 400 lede in die nasionale vergadering tussen Zuma se voorgesette wurggreep op die land, of die ontwikkeling van Suid-Afrika en haar mense. “Die keuse tussen Zuma en Suid-Afrika is eenvoudig en diepliggend. Pres. Zuma se handelsmerk van korrupsie, ekonomiese wanbestuur en leuens, kan nie meer voortduur langs die projek om ŉ beter Suid-Afrika vir almal te bou nie,” het Maimane in ŉ verklaring gesê. Die Demokratiese Alliansie het aangedui dat hy die mosie van wantroue teen die president wil bring nadat die voormalige openbare beskermer, Thuli Madonsela, se sogenaamde staatskapingsverslag bekend gemaak is. Maimane het verwys na voormalige adjunk hoofregter Digang Moseneke wat gesê het dat ŉ mosie van wantroue teen die president en die kabinet ten doel het om die president “aanspreeklik te hou” voor die nasionale vergadering wat hom of haar verkies. “Die Grondwet stel nie ŉ tyd of voorwaardes wanneer die nasionale vergadering mag stem oor ŉ mosie van wantroue in die president nie.” Maimane het gesê om Donderdag se mosie van wantroue te beskryf as “ligsinnig”, is om die uitvoerende oorsigtelike owerheid van die nasionale vergadering te ondermyn en dit wys op ŉ noue begrip van die Grondwet. Maroela Media het vroeër berig Gwede Mantashe, sekretaris-generaal van die ANC, het die mosie van wantroue, deur die DA, as “ligsinnig” beskryf. Die ANC se parlementêre koukus het Woensdag gesê die Demokratiese Alliansie se voornemens, om Donderdag ŉ mosie van wantroue teen pres. Jacob Zuma in te dien, is ŉ misbruik van die parlementêre stelsel en die kiesers. “Sedert die aanvang van die huidige termyn van die parlement, wat nou net meer as twee jaar aan die gang is, is sewe mosies van wantroue al deur die opposisie ingedien,” het die ANC in ŉ verklaring gesê. Maimane het dit egter benadruk dat die kwessie van pres. Zuma nie ŉ saak vir Luthuli House is om intern te hanteer nie, want die enigste huis met ŉ grondwetlike mandaat en verantwoordelikheid om op te tree, is die nasionale vergadering. “Dit is daarom die lede van die ANC in die nasionale vergadering, wat hul mandaat van die mense en die Grondwet kry, se plig om op te tree kragtens die hoogste wet in die land en om te reageer op die versoeke van die mense dat pres. Zuma uit sy amp verwyder moet word. “As die Demokratiese Alliansie versoek ons nie ŉ verandering van regerende party nie, dit is vir die mense om te besluit in 2019. Ons versoek is nou om seker te maak dat die kantoor van die president beset sal word deur ŉ man of vrou wat die kantoor en die wette van die land respekteer,” het Maimane bygevoeg. “Donderdag se mosie van wantroue bied aan die ANC die geleentheid om te wys dat hy luister en dat hy die nederige organisasie is wat hy beweer.”